
REFERAT
privind aprobarea tarifului perceput de  către Regia Autonomă de Transport Timişoara
pentru eliberarea avizului tehnic
Regia Autonomă de Transport Timişoara emite un aviz tehnic cu privire afectarea/neafectarea de către beneficiarul unei investiţii a reţelelor de transport public din municipiul Timişoara, reţelelor de contact tramvai – troleibuz respectiv reţelelor de cabluri de alimentare cu energie electrică a mijloacelor de transport din municipiul Timişoara.

Avizul tehnic emis de către  Regia Autonomă de Transport Timişoara este prevăzut a se solicita prin certificatul de urbanism emis de instituţia noastră şi face parte integrantă din acesta.
Conform art. 5 alin. (1) din Legea nr. 50/1991 privind autorizarea executării lucrărilor de construcţii, avizele şi acordurile stabilite prin certificatul de urbanism se solicită de către investitor/beneficiar şi se obţin de la autorităţile competente în domeniu înaintea depunerii documentaţiei pentru autorizarea executării lucrărilor de construcţii pentru asigurarea şi racordarea/branşarea la infrastructura edilitară, în condiţiile impuse de caracteristicile şi amplasamentul reţelelor de distribuţie/transport energetic din zona de amplasament; racordarea la reţeaua căilor de comunicaţii, etc.
    
Art. 24 alin. (1) din Normele metodologice de aplicare a <LLNK 11991    50 11 211   0 17>Legii nr. 50/1991 privind autorizarea executării lucrărilor de construcţii aprobate prin Ordinul nr. 839/2009 stipulează că în vederea constituirii documentaţiei pentru autorizarea executării lucrărilor de construcţii, este necesară obţinerea avizelor/acordurilor furnizorilor/administratorilor de utilităţi urbane (alimentare cu apă, canalizare, electricitate, gaze, termoficare, telecomunicaţii, salubritate, transport urban - inclusiv soluţiile de asigurare, branşare şi racordare a acestora la infrastructura edilitară, după caz) stabilite prin certificatul de urbanism, inclusiv pentru restricţiile impuse pentru siguranţa funcţionării reţelelor de transport energetic sau tehnologic din zona de amplasament, după caz.

Prin adresa înregistrată la Primăria Municipiului Timişoara cu nr. RE2015-000608/02.04.2015, Regia Autonomă de Transport Timişoara a solicitat iniţierea demersurilor în vederea promovării unui proiect de hotărâre prin care să se aprobe tariful pentru emiterea avizului tehnic, ataşând fişa de calcul al acestuia şi Hotărârea nr. 53/26.03.2015 a Consiliului de Administraţie al acesteia.

Potrivit art. 43 alin. (8) din Legea nr. 51/2006 privind serviciile comunitare de utilităţi publice, pentru prestarea unor servicii conexe serviciilor de utilităţi publice, cum sunt eliberarea acordurilor şi avizelor, verificarea documentaţiilor tehnico-economice, expertizele tehnice, service-ul instalaţiilor de utilizare şi altele asemenea, tarifele şi taxele se fundamentează pe tipuri de lucrări sau servicii prestate de operatori şi se aprobă prin hotărâri ale autorităţilor deliberative ale unităţilor administrativ-teritoriale. 
Serviciile de transport public local fac parte din sfera serviciilor comunitare de utilitate publică şi cuprind totalitatea acţiunilor şi activităţilor de utilitate publică şi de interes economic şi social general desfăşurate la nivelul unităţilor administrativ-teritoriale, sub controlul, conducerea sau coordonarea autorităţilor administraţiei publice locale, în scopul asigurării transportului public local (art. 3 alin. 1 din Legea nr. 92/2007).

Astfel, prin HCLMT nr. 108/27.03.2012 Regiei Autonomă de Transport Timişoara i s-a dat în administrare serviciul de transport public local de persoane prin curse regulate pe raza administrativ–teritorială a Municipiului Timişoara întrucât fost înfiinţată în baza Legii nr. 15/1990 privind reorganizarea unităţilor economice ca regii autonome si prin Decizia Primăriei nr. 99/29.01.1991, înregistrata la Camera de Comerţ sub Nr. J/35/3034/1991, are ca obiect principal de activitate conform cod CAEN 4931-Transporturi urbane, suburbane si metropolitane de calatori cat si alte obiecte secundare de activităţi de prestări de servicii către populaţie sau agenţi economic,  prestează servicii de utilităţi publice prin exploatarea şi administrarea infrastructurii tehnico-edilitare aferente acestora, etc.

Având în vedere cele mai sus menţionate propunem aprobarea tarifului perceput de către Regia Autonomă de Transport Timişoara pentru eliberarea avizului tehnic în cuantum de 106,46 lei.

